Mange liker å gå barbeint om sommeren og kjenne varm sand under føttene på stranden.

Men å gå barbeint i skogen med leire mellom tærne en kald dag i april er kanskje ikke like populært.

Camillo Løken og Haakon Larsen i firmaet EarthPower tok av seg skoene allerede da det fremdeles var rim på bakken.

– Jeg begynte i mars, og jeg har gått nesten hver dag. Jeg møter folk i skogen som lurer på hva jeg driver med. De sier at jeg er gæren, ler Løken.

(Artikkelen fortsetter under bildet)

Camillo Løken og Haakon Larsen. Foto: Camilla Næss/NRK

Mener jorda holder dem friske

De mener at det å ha beina godt planta på jorda kan holde oss friske. Fenomenet kalles jording.

– Mange av de sykdommene vi har i den vestlige verden har faktisk kommet de siste 50 årene, fordi vi har mistet den fysiske kontakten med jorda.

Ifølge Løken har man tusenvis av nerver under føttene, som er skapt for å suge opp elektroner.

– Moder jord er som en gigantisk dynamo som produserer elektroner. Mange av sykdommene vi har skyldes elektronunderskudd. Når man går barbeint, så får man elektroner gratis fra jorda, og man kommer i balanse.

– Dette er galskap

Arne Storaas har ikke troen på at det hjelper å gå barbeint. Foto: Camilla Næss/NRK

Men det er ikke alle som har like stor tro på at man holder seg frisk uten sko. Snarere tvert imot.

– Vi får se hvor lenge det går før de får lungebetennelse. Jeg holder på å fryse i hjel når det er så surt som nå, så dette er nummeret inntil galskap. Helt hull i hodet, sier gartner Arne Storaas.

– Det er herlig med reaksjoner og å skape blest om dette. Han er jo gartner, så han får elektronene gjennom hendene når han roter i jorda, svarer Løken kjapt.